जुदि बिपिएफ दोलोआ बिजेपि दोलोजों लोगो जामारबायब्ला बिपिएफ दोलो मददगिरि मुसलमान सुबुंफोरा मा जागोन ? जियानो जाया मानो दा बिपिएफ दोलोआ बिजेपि दोलोजों लोगो जानायाव इउपिपिएल दोलोयाव माबा गाज्रि गोहोम गोग्लैगोन नामा ? बेबो एसे सानथावना बाथ्रा! बेरा फारसेथिं बिटिसिनि गाहाइ मावफुंगिरि सोद्रोमा थामहिनबा इउपिपिएल दोलोनि आफादगिरि प्रमद बर’आ दिनै खौरांगिरिफोरनि सिगाङाव बुंदोंदि बिपिएफ दोलोआ बिजेपि दोलोजों लोगो जानायखौ बिथाङा मिथिया। बे बाथ्रानिफ्राय बिजेपि आरो बिपिएफ दोलोनि लोगो जानायाव माबा स्रोद थानाय बादिसो सानखांनाय फैदों। जुदि बिजेपि दोलोआ बिपिएफ दोलोजों लोगो जामारबायब्ला सिगांनि लोगो बादियै इउपिपिएल दोलोनि दैदेनगिरिफोरनो एसेब्लाबो मिथि होग्रोनो नांगौमोन होननानै सानो! दा बिजेपि दोलोआ बिपिएफ दोलोजों लोगो जानानै इउपिपिएल दोलोनि दैदेनगिरिफोरखौ खुगा मुथुनायनि फाव खालामदों नामा ? जुदि बिदिनो मारब्ला बिजेपि दोलोआ इउपिपिएल आरो बिपिएफ दोलोफोरजों लोगो जानानै बर’फोरनि जेंनाफोरनि सायाव बाथ्रा बुंनो हायै खालामनायनि फाव रनसायदों नामा ? बिदि बिथिंखौबो एसे साननो गोनां जादों। बिदिनो बिपिएफ दोलोआ बिजेपि दोलोजों लोगो जानाया रोखाथारब्ला बिजेपि दोलोआ इउपिपिएल आरो बिपिएफ दोलोफोरखौ लानानै सम-सम राजखान्थिनि फारलायावसो सुगोन नामा ? बिदि खालाम जास्लायस्लाय थोंजोंनो गावजों-गाव निमाहा होलायनानै इउपिपिएल-बिपिएफ दोलोफोरा ज’ जालायनो हायैनि माबा बानबुंथि दंना ? नङाब्ला मावजि मानैनो मासे मोख्राया फिथा राननायनि सल’ बादिसो राजखान्थिनि फारलाजों सुजाहैजागोन बादि जाहैनाया बारा गिदिर बाथ्रा नङा। जुदि बिजेपि दोलोआ बिदि खालामनायाव बर’नि इयुन राजखान्थिनि फोथारा हाब्रुजों दैजोंसो जाहैगोन बादि नुहुरो। राजखान्थियाव रावबो गोजोर सुथुर, बिहारिनि फिसा एबा बिसुखे गैया। बिनिखायनो सम थानायावनो इउपिपिएल आरो बिपिएफ दोलो मोननैबो माबोरै गोरोब लायनो हायो, बिनि सायाव साननायनि समा सफैबाय। मानिबा थाखाय सोरनिबा नाजानायाव ज’ जानो हायोब्लासो बेसो जागोन बर’नि आसोल राजखान्थि होननानै बुंनो हागोन।